CELEX: 32019D1615
Language: fi
Date: 2019-09-26 00:00:00
Title: Komission täytäntöönpanopäätös (EU) 2019/1615, annettu 26 päivänä syyskuuta 2019, kiireellisistä toimenpiteistä ToBRFV-viruksen (Tomato brown rugose fruit virus) unioniin kulkeutumisen ja siellä leviämisen estämiseksi (tiedoksiannettu numerolla C(2019) 6826)

30.9.2019   
               
               
                  FI
               
               
                  Euroopan unionin virallinen lehti
               
               
                  L 250/91
               
            
         KOMISSION TÄYTÄNTÖÖNPANOPÄÄTÖS (EU) 2019/1615,
         annettu 26 päivänä syyskuuta 2019,
         kiireellisistä toimenpiteistä ToBRFV-viruksen (Tomato brown rugose fruit virus) unioniin kulkeutumisen ja siellä leviämisen estämiseksi
         
            
               (tiedoksiannettu numerolla C(2019) 6826)
            
         
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan kolmannen virkkeen,
         sekä katsoo seuraavaa:
         
                     (1)
                  
                  
                     ToBRFV-virus (Tomato brown rugose fruit virus), jäljempänä ’asianmainen organismi’, on haitallinen organismi, joka ei tällä hetkellä sisälly direktiivin 2000/29/EY liitteessä I tai II olevaan luetteloon.
                  
               
                     (2)
                  
                  
                     Saksa ja Italia ilmoittivat kuitenkin vuoden 2018 lopulla asianomaisen organismin esiintymisestä tomaattikasveissa niiden alueella ja sen torjumiseksi toteutetuista toimenpiteistä. Italian toteuttama tuhoojariskianalyysi on osoittanut, että asianomainen organismi ja sen haitalliset vaikutukset voivat aiheuttaa merkittävää huolta kasvien terveyden kannalta unionissa, erityisesti Solanum lycopersicum L.- ja Capsicum annuum -lajien tuotannossa.
                  
               
                     (3)
                  
                  
                     Jäsenvaltioiden olisi sen vuoksi varmistettava, että kaikille henkilöille, joilla on valvonnassaan kasveja, jotka saattavat olla asianomaisen organismin tartuttamia, ilmoitetaan sen mahdollisesta esiintymisestä ja toteutettavista toimenpiteistä.
                  
               
                     (4)
                  
                  
                     Jäsenvaltioiden olisi lisäksi tehtävä vuosittaisia kartoituksia asianomaisen organismin esiintymisestä alueillaan, jotta voidaan varmistaa ennakoivampi lähestymistapa kyseisen organismin asettumisen ja leviämisen torjumiseksi.
                  
               
                     (5)
                  
                  
                     Kun otetaan huomioon Saksan ja Italian esittämä näyttö ja asianomaisen organismin leviäminen yhä useammissa kolmansissa maissa, asianomaisiin tartunnalle alttiisiin istutettaviksi tarkoitettuihin kasveihin, siemenet mukaan luettuina, olisi sovellettava erityistoimenpiteitä, kun ne tuodaan unioniin, ja niiden mukana olisi oltava kasvinterveystodistus.
                  
               
                     (6)
                  
                  
                     Kyseisiin erityistoimenpiteisiin olisi kuuluttava asianomaisen organismin havaitseminen ajoissa unionin alueella, asianomaisten istutettaviksi tarkoitettujen kasvien, siemenet mukaan luettuina, tuontia unioniin koskevat vaatimukset sekä viralliset tarkastukset asianomaisten istutettaviksi tarkoitettujen kasvien, siemenet mukaan luettuina, unioniin tuonnin yhteydessä.
                  
               
                     (7)
                  
                  
                     Tällaiset toimenpiteet ovat tarpeen, jotta voidaan varmistaa unionin alueen tehokkaampi suojaaminen asianomaisen organismin tulolta, asettumiselta ja leviämiseltä.
                  
               
                     (8)
                  
                  
                     Jotta asiasta vastaavat viralliset elimet sekä ammattimaiset toimijat voisivat mukautua kyseisiin vaatimuksiin, tätä päätöstä olisi sovellettava 1 päivästä marraskuuta 2019.
                  
               
                     (9)
                  
                  
                     Päätöksen olisi oltava väliaikainen, ja sitä olisi sovellettava 31 päivään maaliskuuta 2022, jotta sitä voidaan tarkastella uudelleen ennen kyseistä ajankohtaa.
                  
               
                     (10)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Määritelmät
            Tässä päätöksessä tarkoitetaan:
            
                        a)
                     
                     
                        ’asianomaisella organismilla’ ToBRFV-virusta (Tomato brown rugose fruit virus);
                     
                  
                        b)
                     
                     
                        ’asianomaisilla istutettaviksi tarkoitetuilla kasveilla’ lajien Solanum lycopersicum L. ja Capsicum annuum istutettaviksi tarkoitettuja kasveja.
                     
                  
         
            2 artikla
            Unioniin kulkeutumisen ja siellä leviämisen estäminen
            Asianomaisen organismin unionin alueelle kulkeutuminen ja siellä leviäminen on estettävä.
         
         
            3 artikla
            Asianomaisen organismin havaitseminen tai epäilty esiintyminen
            Jäsenvaltioiden on varmistettava, että kaikille henkilöille, joiden valvonnassa on kasveja, jotka voivat olla asianomaisen organismin tartuttamia, ilmoitetaan välittömästi asianomaisen organismin esiintymisestä tai epäillystä esiintymisestä, mahdollisista seurauksista ja riskeistä sekä toimenpiteistä, joita on toteutettava asianomaisen organismin asettumisen ja leviämisen estämiseksi.
         
         
            4 artikla
            Asianomaisen organismin kartoittaminen jäsenvaltioiden alueella sekä sen yksilöinti
            
               1.   Jäsenvaltioiden on kartoitettava vuosittain asianomaisen organismin esiintymistä isäntäkasveissa alueellaan.
            
            
               2.   Kartoitukset tekee vastuussa oleva virallinen elin, tai ne tehdään sen virallisessa valvonnassa. Kartoituksiin on sisällyttävä laboratoriotestit, ja niiden on perustuttava luotettaviin tieteellisiin ja teknisiin periaatteisiin asianomaisen organismin havaitsemismahdollisuuden osalta.
            
            
               3.   Jäsenvaltioiden on ilmoitettava komissiolle ja muille jäsenvaltioille viimeistään kunkin vuoden 31 päivänä tammikuuta edellisen kalenterivuoden aikana tehtyjen kartoitusten tulokset.
            
         
         
            5 artikla
            Asianomaisten istutettaviksi tarkoitettujen kasvien siirrot unionissa
            Unionin alueelta peräisin olevia asianomaisia istutettaviksi tarkoitettuja kasveja saa siirtää unionissa ainoastaan, jos niiden mukana on komission direktiivin 92/105/ETY (2) mukaisesti laadittu ja myönnetty kasvipassi ja ne täyttävät jonkin seuraavista vaatimuksista:
            
                        a)
                     
                     
                        ne ovat peräisin alueilta, joilla asianomaista organismia ei tiedetä esiintyvän;
                     
                  
                        b)
                     
                     
                        kun kyseessä ovat istutettaviksi tarkoitetut kasvit, siemeniä lukuun ottamatta:
                        
                                    i)
                                 
                                 
                                    ne ovat peräisin tuotantopaikasta, jonka osalta tiedetään, ettei siellä esiinny asianomaista organismia kyseisen organismin havaitsemisen kannalta tarkoituksenmukaisena ajankohtana toteutettujen virallisten tarkastusten perusteella; sekä
                                 
                              
                                    ii)
                                 
                                 
                                    ne polveutuvat siemenistä, jotka joko ovat peräisin alueilta, jotka ovat asianomaisesta organismista vapaita, tai joille on tehty asianomaisen organismin varalta virallinen testaus edustavasta näytteestä asianmukaisia menetelmiä käyttäen ja jotka on näissä testeissä todettu asianomaisesta organismista vapaiksi;
                                 
                              
                  
                        c)
                     
                     
                        kun kyseessä ovat siemenet, asianomaisen organismin osalta on tehty virallinen näytteenotto ja testaus edustavasta näytteestä asianmukaisia menetelmiä käyttäen, ja ne on näissä testeissä todettu asianomaisesta organismista vapaiksi.
                     
                  
         
            6 artikla
            Asianomaisten istutettaviksi tarkoitettujen kasvien unioniin tuomista koskevat vaatimukset
            Asianomaisia istutettaviksi tarkoitettuja kasveja saa tuoda unioniin ainoastaan, jos niiden mukana on direktiivin 2000/29/EY 13 artiklan 1 kohdan ii alakohdassa tarkoitettu kasvien terveystodistus ja jos ne täyttävät jonkin seuraavista vaatimuksista:
            
                        a)
                     
                     
                        Asianomaiset istutettaviksi tarkoitetut kasvit ovat peräisin kolmannesta maasta, jonka asiaan liittyvä kansallinen kasvinsuojeluelin on vahvistanut olevan vapaa asianomaisesta organismista asiaan liittyvien kasvinsuojelutoimenpiteitä koskevien kansainvälisten standardien mukaisesti. Tämä tieto on mainittava kasvien terveystodistuksen kohdassa ”Lisäilmoitus”.
                     
                  
                        b)
                     
                     
                        Asianomaiset istutettaviksi tarkoitetut kasvit ovat peräisin alueelta, jonka asiaan liittyvä kansallinen kasvinsuojeluelin on vahvistanut olevan vapaa asianomaisesta organismista asiaan liittyvien kasvinsuojelutoimenpiteitä koskevien kansainvälisten standardien mukaisesti. Kyseisen alueen nimi on ilmoitettava kasvien terveystodistuksessa kohdassa ”Alkuperäpaikka”.
                     
                  
                        c)
                     
                     
                        Jos asianomaiset istutettaviksi tarkoitetut kasvit ovat peräisin muista kuin a alakohdassa tarkoitetuista kolmansista maista tai muilta kuin b alakohdassa tarkoitetuilta alueilta, niiden on täytettävä seuraavat vaatimukset:
                        
                                    i)
                                 
                                 
                                    kun kyseessä ovat asianomaiset istutettaviksi tarkoitetut kasvit, siemeniä lukuun ottamatta:
                                    
                                                —
                                             
                                             
                                                ne on tuotettu tuotantopaikassa, joka on alkuperämaan kansallisen kasvinsuojeluelimen rekisteröimä ja valvoma ja jonka tiedetään olevan vapaa asianomaisesta organismista kyseisen organismin havaitsemisen kannalta tarkoituksenmukaisena ajankohtana toteutettujen virallisten tarkastusten perusteella; sekä
                                             
                                          
                                                —
                                             
                                             
                                                ne polveutuvat siemenistä, jotka joko ovat peräisin alueilta, jotka ovat asianomaisesta organismista vapaita, tai joille on tehty asianomaisen organismin varalta virallinen testaus edustavasta näytteestä asianmukaisia menetelmiä käyttäen ja jotka on näissä testeissä todettu asianomaisesta organismista vapaiksi. Viittaus testaukseen on sisällytettävä kasvien terveystodistuksen kohtaan ”Lisäilmoitus”.
                                             
                                          Käytettävissä on oltava tiedot, joilla varmistetaan asianomaisten istutettaviksi tarkoitettujen kasvien jäljitettävyys niiden tuotantopaikkaan;
                                 
                              
                                    ii)
                                 
                                 
                                    kun kyseessä ovat siemenet, asianomaisen organismin osalta on tehty virallinen näytteenotto ja testaus edustavasta näytteestä asianmukaisia menetelmiä käyttäen, ja ne on näissä testeissä todettu asianomaisesta organismista vapaiksi. Viittaus testaukseen on sisällytettävä kasvien terveystodistuksen kohtaan ”Lisäilmoitus”.
                                 
                              
                  
         
            7 artikla
            Viralliset tarkastukset unioniin tuonnin yhteydessä
            Kaikki asianomaisten istutettaviksi tarkoitettujen kasvien lähetykset, jotka tuodaan unioniin, on tarkastettava virallisesti unioniin saapumispaikassa tai määräpaikassa komission direktiivin 2004/103/EY (3) mukaisesti.
         
         
            8 artikla
            Soveltamisen alkamispäivä
            Tätä päätöstä sovelletaan 1 päivästä marraskuuta 2019.
         
         
            9 artikla
            Voimassaolon päättymispäivä
            Tätä päätöstä sovelletaan 31 päivään maaliskuuta 2022.
         
         
            10 artikla
            Osoitus
            Tämä päätös on osoitettu kaikille jäsenvaltioille.
         
         
            Tehty Brysselissä 26 päivänä syyskuuta 2019.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EYVL L 169, 10.7.2000, s. 1.
         
            (2)  Komission direktiivi 92/105/ETY, annettu 3 päivänä joulukuuta 1992, tiettyjä kasveja, kasvituotteita tai muita tavaroita yhteisön sisällä kuljetettaessa käytettävien kasvipassien standardoinnista ja kasvipassien myöntämistä koskevien yksityiskohtaisten sääntöjen vahvistamisesta sekä niiden korvaamiseen liittyvistä edellytyksistä ja yksityiskohtaisista säännöistä (EYVL L 4, 8.1.1993, s. 22).
         
            (3)  Komission direktiivi 2004/103/EY, annettu 7 päivänä lokakuuta 2004, neuvoston direktiivin 2000/29/EY liitteessä V olevassa B osassa mainituille kasveille, kasvituotteille ja muille tavaroille tehtävistä tunnistustarkastuksista ja kasvien terveystarkastuksista, jotka voidaan suorittaa muussa kuin siinä paikassa, jonka kautta tuotteet saapuvat yhteisöön, tai kyseisen paikan läheisyydessä, sekä tarkastusvaatimusten määrittelystä (EUVL L 313, 12.10.2004, s. 16).